Document ID: 32014D0257

ODLUKA VIJEĆA
od 14. ožujka 2014.
o potpisivanju, u ime Europske unije i njezinih država članica, i privremenoj primjeni Dodatnog protokola uz Sporazum o slobodnoj trgovini između Europske unije i njezinih država članica, s jedne strane, i Republike Koreje, s druge strane, kako bi se uzelo u obzir pristupanje Republike Hrvatske Europskoj uniji
(2014/257/EU)
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 91., članak 100. stavak 2., članak 167. stavak 3. i članak 207. u vezi s njegovim člankom 218. stavkom 5.,
uzimajući u obzir Akt o pristupanju Hrvatske, a posebno njegov članak 6. stavak 2. drugi podstavak,
uzimajući u obzir prijedlog Europske komisije,
budući da:
(1)
Vijeće je 24. rujna 2012. ovlastilo Komisiju da, u ime Unije i njezinih država članica te Hrvatske, započne pregovore s Republikom Korejom radi sklapanja Dodatnog protokola uz Sporazum o slobodnoj trgovini između Europske unije i njezinih država članica, s jedne strane, i Republike Koreje, s druge strane, kako bi se uzelo u obzir pristupanje Republike Hrvatske Europskoj uniji („Dodatni protokol”).
(2)
Ti su pregovori uspješno zaključeni parafiranjem Dodatnog protokola 8. studenoga 2013.
(3)
Dodatni protokol trebalo bi potpisati u ime Unije i njezinih država članica, podložno njegovu kasnijem sklapanju.
(4)
S obzirom na pristupanje Hrvatske Uniji 1. srpnja 2013., Dodatni protokol trebao bi se privremeno primjenjivati s učinkom od tog datuma,
DONIJELO JE OVU ODLUKU:
Članak 1.
Odobrava se potpisivanje, u ime Unije i njezinih država članica, Dodatnog protokola uz Sporazum o slobodnoj trgovini između Europske unije i njezinih država članica, s jedne strane, i Republike Koreje, s druge strane, kako bi se uzelo u obzir pristupanje Republike Hrvatske Europskoj uniji, podložno sklapanju Dodatnog protokola.
Tekst Dodatnog protokola priložen je ovoj Odluci.
Članak 2.
Predsjednik Vijeća ovlašćuje se da odredi osobu ovlaštenu (osobe ovlaštene) potpisati Dodatni protokol u ime Unije i njezinih država članica te, u ime Unije i njezinih država članica, poslati obavijest iz članka 9. Dodatnog protokola o završetku internih postupaka za potpisivanje i privremenu primjenu.
Članak 3.
Dodatni protokol privremeno se primjenjuje s učinkom od 1. srpnja 2013., u skladu s njegovim člankom 9. stavcima 2. i 3., do završetka postupaka potrebnih za njegovo sklapanje.
Članak 4.
Ova Odluka stupa na snagu na dan donošenja.
Sastavljeno u Bruxellesu 14. ožujka 2014.

Labels: 3
15
18
5